Guy de Cicon, sires de Cheuigney, cheualier, baillif ou contey de Bourgoigne, faisons savoir à touz que, per la voluntey et ordenance de quatre proudomes et escheuins de la ville d’Arbois et de la plus grant et sainne partie de la communaltey, nobles et autres du diz lieux, nous hauons ordeney et ordenons per ces présentes que les terraulx du diz lieu soient exquantilliés et débonnés, et que entre les bones nulx ne facent rien de nouel; c’est à dire que nulx ne prenne terre, ne mette aucunes chouses ès diz terraulx, per quoy ils soient rampliz [F° lijj, v°] ou empechiez en aucune menière, se n’est de la voluntey, consentement et licence des diz escheuins. Et en caux que aucunx sara trouez faisant le contraire des choses dessus dictes, ou qu’i occupera ou empeschera aucunement les diz terraulx, nous volons et ordenons celluy que y sara trouez estre amandables à l’amande de sept solz, conuertiz au profit de la dicte ville, sanz aucun empert ne quictance. En tesmongnaige de ce nous auons mis nostre seel pandant en ces présentes lettres. Donné en noz essises d’Arbois, le xje jour de juillet, l’an de grace mil ccc lx et dix.